**О Т Ч Е Т
за дейността на Народно Читалище «Зора-1908» с. Ловнидол през 2020 година**

Три бяха основните жалони през 2020 година, по които протече дейността както на настоятелството, така и на членовете на Читалището, включвайки и цялото население на с. Ловнидол:

- Пълна инвентаризация на библиотечния фонд от 1963 до 2019 година включително.

- Проект за изучаване живота на Опълченеца от с. Ловнидол Минко Марков Гализов;

- Събиране на архивни материали и изучаване на делото на Георги Николов Гализов- заслужил учител от селото, носител на орден «Кирил и Методий» втора степен, активен общественик и краевед, автор на историята на с. Ловнидол;

- организиране на ONLINE училище за децата от селото, които нямат компютърни възможности и Интернет в къщи.

2020 година бе белязана от думи, непознати от близкото минало- Ковид 19, пандемия, противоепидемиологични мерки, маски, дистанция, ваксини… И при тези условия работата на НЧ «Зора-1908» с. Ловнидол продължи за изпълнение на

ОСНОВНИТЕ ЦЕЛИ:

1. Повишаване ролята на Читалището като обществен и културен център, осигуряващ на селяните достъп до всички видове информация и дейности.

2. Обогатяване на библиотечните колекции с традиционни /книжни/ и електронни носители на информация.

3. Насърчаване на четенето със специално внимание към децата.

4. Активно участие със свои инициативи и дейности в културния живот на селото, общината и областта.

5. Издателската и популяризаторска дейност по повод актуални дати и годишнини от местния и национален календар, включваща изработване и издаване на книги, мултимедийни презентации и др.

6. Утвърждаване ролята на читалището като координационен, експертно-консултантски център за населението от нашето населено място и близките до него села.

 7. Участие в проекти на европейско, национално, общинско и регионално ниво.

**ДЕЙНОСТИ И МЕРОПРИЯТИЯ:**

1. **Библиотечна дейност:**

През 2020 г. продължи библиотечно- библиографското и информационно обслужване на читателите, потребителите и посетителите, независимо от трудните условия,в които трябваше да работим. В съответствие с Заповедите на Министерството на здравеопазването подготвяхме свои заповеди за обезпечаване или ограничаване достъпа до библиотеката на Читалището. Имаше месеци, в които работихме при затворени врати, без допуск на посетители или при строго ограничаване достъпа до библиотеката. От 13.03.2020 до 12.05.2020 библиотеката е била затворена за посетители.

Независимо от това показателите ни по библиотечна дейност са повече от добри:

***През отчетната година са регистрирани***: ***44 активни*** читатели, заетите библиотечни документи са ***338*** тома (5% повече от 2019 година).

Най- активни читатели през 2020 г. са:

- Цоньо Иванов Цонев – 38 прочетени книги;

- Марийка Серафимова Гатева- с 34 прочетени книги;

- Донка Ботева и Марияна Нисторова с по 22 прочетени книги.

От децата с най- много прочетени книги е:

- Илия Кинев Илиев- с 20 прочетени книги -12 годишен.

 В библиотеката са направени ***690*** посещения (***136*** са посещенията за 2019 година) – ***около 5 пъти повече***. За направените посещения и тяхната цел се води тетрадка дневник, която е необходим документ от изискванията по трудова медицина.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  | Посетители в библиотеката 2020 г. | Табл.1 |
|  |  |  | от тях |   |   |   |   |   |
| № | Посетители | Общо брой  | Библиотека | Читалня | Певч. група | Периодични издания | КомпютриИнтернет | Админ. |
| 1. | януари | 70 | 20 | 35 | 0 | 5 | 8 | 12 |
| 2. | февруари | 47 | 18 | 14 | 4 | 4 | 3 | 4 |
| 3. | март | 20 | 9 | 5 | 0 | 0 | 3 | 3 |
| 4. | април | 0 | 0 | 0 | 0 | 0 | 0 | 0 |
| 5. | май | 24 | 8 | 4 | 0 | 0 | 2 | 10 |
| 6. | юни | 63 | 16 | 31 | 0 | 1 | 4 | 11 |
| 7. | юли | 73 | 11 | 19 | 0 | 19 | 14 | 10 |
| 8. | август | 126 | 23 | 16 | 0 | 23 | 60 | 4 |
| 9. | септември | 103 | 13 | 23 | 10 | 13 | 24 | 10 |
| 10. | октомври | 67 | 9 | 17 | 3 | 11 | 18 | 9 |
| 11. | ноември | 78 | 14 | 26 | 0 | 15 | 13 | 10 |
| 12. | декември | 19 | 4 | 2 | 0 | 1 | 9 | 3 |
|   | Общо: | 690 | 145 | 192 | 17 | 92 | 158 | 86 |

Най- голям относителен дял от всички посещения, имат тези, свързани с компютрите и Интернет. През 2020 год. сменихме провайдера на Интернет от Цифрови системи **на НЕТ 3х** и **от месец юли 2020 г.** ползваме безплатно Интернет поради факта, че разрешихме монтажа на антена на фирмата разпространител на Интернет в непосредствена близост до Читалището.

Движението на библиотечния фонд през 2020 г:

Табл.2

|  |  |  |  |
| --- | --- | --- | --- |
| № | Движение на библиотечния фонд през 2020 година | Брой | Лева |
| 1 | Налични библиотечни единици в началото на годината | 10478 |   |
| 2  | Бракувани по инвентаризационни описи библиотечни единици | 1333 | 1400,74 |
| 3  | Новозаведени книги в Инвентарната книга | 546 | 3238,18 |
| 3а  | от тях дарения | 524 | 3021,95 |
| 4  | Новозакупени книги | 22 | 216,23 |
| 5  | Налични библиотечни единици в края на 2020 г. | 9145 |   |

В началото на годината библиотечният фонд наброява ***10478 тома.(по инвентарни номера)***. Цялостна инвентаризация на библиотечния фонд от 1963 година не бе провеждана. Използвайки месеците на карантина, в които в библиотеката не можеха да идват посетители предприехме пълна инвентаризация на книгите. Проверявали сме книга по книга съгласно Инвентарния опис. Бе назначена комисия за провеждане на пълната инвентаризация. Бяха съставени **26** бр. инвентаризационни описи на липсваща и повредена литература. Причините са много, но една от тях е, че през годините има невърнати книги, хората са се изселили и не е било възможно тяхното обратно събиране. Имаше доста книги с повредени подвързии, липсващи страници и прочее. В резулат на тримесечната работа на комисията и секретар- библиотекарката Данчи Дойнова са бракувани ***1333*** единици на стойност ***1400,74 лв***. С Протокол №1 от 20.05.2020 г.

След приключване на Инвентаризацията бяха заведени ***546*** тома на стойност ***3238,18*** лв.

Даренията от читатели и автори са ***524*** тома на стойност ***3021,95лв***.

Най- големи дарители се явяват: Георги Петков от гр. София с нови книги на тема фантастика, Цонка Петкова от с. Ловнидол, Цоньо Стойчев Цонев от с. Ловнидол, Александър Вуйчев от гр. София- нови книги на издателство «Славейков».

Табл.3

|  |  |  |  |  |
| --- | --- | --- | --- | --- |
| № | Дарител, име, презиме, фамилия | град, село |  Дарени книги, бр. | Стойност, лв |
| 1 | Георги Петков | София | 132 | 1142,64 |
| 2 | Цонка Петкова | Ловнидол | 128 | 665,62 |
| 3 | Цоньо Стойчев Цонев | Ловнидол | 54 | 231,85 |
| 4 | Александър Вуйчев | София | 42 | 374,97 |
| 5 | Васил Симеонов | Севлиево | 38 | 105,11 |
| 6 | Ружа Рачева Йонкова | Габрово | 35 | 132,00 |
| 7 | Ценка Хр. Найденова | Габрово | 35 | 47,44 |
| 8 | Минко Недялков | Ловнидол | 28 | 73,92 |
| 9 | РБ„Априлов-Палаузов“  | Габрово | 20 | 158,40 |
| 10 | Цоньо Митев Цонев | Ловнидол | 8 | 34,00 |
| 11 | Кирил Георгиев Гализов | В. Търново | 2 | 40,00 |
| 12 | Васко Василев | Севлиево | 1 | 10,00 |
| 13 | Димитър Тонев | Ловнидол | 1 | 6,00 |
|   |   |   | **524** | **3021,95** |

Новозакупени и заведени книги са ***22 тома*** на стойност ***216,23 лв. (с 10 по- малко от 2019 година).*** Закупените книги са ориентирани към широкия кръг от читатели- бестселъри и от млади български автори като Иванела Самуилова, Ева Георгиева, Неда Антонова и др.

През 2020година, за съжаление не бяхме одобрени за Националната програма «Българските библиотеки – съвременни центрове за четене и информираност” 2020 г. Бяхме подготвили списъци с ***96*** заглавия на стойност ***1485,59 лв***. Доколкото разбрахме бюджетът на Министерство на Културата е бил ограничен поради настъпилата епидемия. През 2021 г. ще кандидатстваме отново и се надяваме да зарадваме нашите читатели с още нови книги.

През 2020 година изготвихме и издадохме книга за «Опълченеца от с. Ловнидол Минко Марков Гализов. Тя се базираше на намерените записки на Опълченеца, направени от сина му Недялко Гализов, намерените документи в Исторически музей град Севлиево, спомени на правнуците му Минко Буздрев, Кирил Гализов, Явор Буздрев, хора от селото. Книгата претърпя и второ издание след направените от нас публикации във вестниците «Росица» и «Седмицата».

В библиотеката към Народно читалище «Зора-1908» са разположени три компютъра и два принтера, които бяха в помощ както за работата с децата, така и при подготовката на тържествата и празниците, проведени в селото. През 2020 г. работихме активно на тях, снабдихме 1 компютър с микрофон за провеждане на ONLINE обучение.

Читалището предоставя безплатен интернет, което е още една притегателна сила за децата и младежите на селото.

През отчетния период в читалнята се получаваха следните периодични издания:

Табл.4

|  |  |  |
| --- | --- | --- |
| № | Наименование | Стойност, лв |
| 1 | „Вкусна трапеза“-списание | 11,00 |
| 2 | „Клуб 100“- вестник | 28,49 |
| 3 | „Народен лечител“-вестник | 4,80 |
| 4 | „Вестник за градината“ | 13,00 |
|   | **Общо** | **57,29** |

1. **Любителско художествено творчество**

Една от много силните страни на читалищната дейност през периода на 70-90 години е била групата за изворен фолклор. Наградите и отличията им не са били малко.

2020 г. не беше година за репетиции и концерти, от всякъде ни преследваха ограничения, опасност от заболяване и прочее. От горе посочената таблица №1 се вижда, че репетициите са били само 2- едната през февруари, защото искахме да подготвим програма за 8 март, който празник така и не се осъществи и през септември. Благодарение на облекчените противоепидемиологични мерки успяхме да проведем на открито «Ден на Ловнидолската баница» с подготвена програма от нашите народни певици. Гостува ни също така фолклорната група от с. Буря. Най- мило беще, когато двете групи се събраха заедно и изпяха 2 песни на народния певец от Ловнидол – Стоян Ненков.

Признание за традициите на ловнидолската певческа школа ни направиха членовете на Народно Читалище **„Габрово-2002” Състав за изворен фолклор „Тотка Шандуркова”** гр. Габрово, които са научили много песни от народната певица Марина Йовкова от с. Ловнидол, и така ги наричат «Народни песни от Ловнидолската школа».

1. **Празненства, концерти, изложби и чествания:**
	1. **Бабин ден**

Тази година на гости за Бабин ден ни бяха децата от клуб "Приказен свят" от Детския комплекс "Йовко Йовков" в град Севлиево. Благодарим им за ведрото настроение, благодарим им за приказката, която ние всички обичаме "Дядовата ръкавичка", благодарим им за доброто, за което пяха, за приятелството! Благодарим им за това, че ни почитат и посещават в Ловнидол. Благодарим и на тяхната ръководителка Калинка Иванова за ентусиазма и сърцето, което отдава напълно на децата! Винаги добре дошли при нас сте, дечица мили, сладки!

Нашите баби, а и дядовците, а и другите участници в тържеството получиха подаръци от спортен клуб «Алфа» за хора с увреждания с ръководител Мариян Минков- хранителни добавки за боляжки разни- за мазане на ставите, за хубава коса, против гъбички на краката. Благодарим им, както и на шуменското дружество «Сияйна зора» и фирмата Левена от Шумен.

* 1. **Трифон Зарезан- или празникът на виното**

Празникът на виното на Трифон Зарезан, 14 февруари, е традиция в с. Ловнидол и към провеждането му винаги има голям интерес. В тържеството, както и в комисията по оценка на вината винаги включваме английските ни съселяни. През 2020 година победителите са както следва:  червено вино:

Първо място- Иван Георгиев

Второ място- Ненко Райнов

Трето място- Красимира Недялкова

бяло вино- Първо място- Цонка Симеонова.

***На 07 март 2020 г. бе обявено национално извънредно положение във връзка с новопоявил се вирус КОВИД 19. Този вирус определи всички наши по- нататъшни действия. Читалището бе затворено за посетители, децата не ходеха на училище, възрастните се криеха по домовете си. Животът в селото замря.***

* 1. **Почитане паметта на Опълченеца от Ловнидол Минко Марков Гализов- 18 юли 2020 г.**

След почистване на църковния двор на един паметниците видяхме «Минко Гализов- опълченецът от с. Ловнидол». А на паметника имаше снимка на възрастен човек,, с бяла брада, с униформа и много медали.

Имаме история на селото, написана от дългогодишния учител и директор на основното училище в селото Георги Николов Гализов. Те с Минко Марков Гализов (Опълченецът) носеха еднакви фамилии и бяха от един род. В книгата му намерихме следното «в знак на почит и уважение е погребан в църковния двор, а в Историческия музей в Севлиево се намира уволнителното му писмо от руската армия и Грамотата за награждаването му с орден за храброст».

От Историческия музей гр. Севлиево потвърдиха наличието на цели три документа- фотография, уволнително писмо от руската армия и Грамотата за награждаването му с орден за храброст. Изпратиха ни ги сканирани по Интернет и моето сърце заби лудо. За такива документи в селото не се знаеше дори. Историческият музей гр. Севлиево подходи с разбиране за нашето желание да извадим документите от музея, да ги преснимаме официално и ги предоставим на жителите на Ловнидол.

Когато публикувахме снимките в Интернет се появи коментар на млад мъж, историк, преподавател по история в гр. Велико Търново- Данаил Райков Христов, който написа – «от този опълченец има записки, напревени от сина му Недялко и ние би трябвало да ги имаме в нашата ловнидолска къща». Само след няколко дена баща му Райко донесе старичка книжна папка, в която написани на пишеща машина лежаха около 80 листа.

И от тук се заразнищва тази история, та чак до 18 юли, когато успяхме да почетем паметта на Опълченеца от с. Ловнидол, участвал в боевете при Шейново и Шипка- Минко Марков Гализов.

Присъстваха хора от селото, които помнят Минко Гализов от детските си години, негови роднини и наследници. Спомени за живота му разказа правнукът му Минко Буздрев. Поднесохме венци на паметника му в църковния двор и на родната му къща.

Издадохме спомените в книга, която подарихме на Историческия музей в гр. Севлиево и на Регионалната библиотека «Априлов Палаузов» в гр. Габрово.

* 1. **Лятно кино в Ловнидол**

Помните ли летните кина? Имаше ги и в Севлиево, и в Габрово. Помните ли как гледахме екрана под звездите и беше красиво? Отдавна забравени идилии. И ето, че един млад ентусиаст в Ловнидол ни върна отново към тази романтика.

Младите хора в селото, играейки със своите деца на площада, виждат в паното една нова възможност – екран за лятно кино. Така се заражда идеята, да се отстрани старата боя, да се изгладят неравностите, да се подмажат дупките и да се боядиса в бяло. Ентусиастът е Борислав Петров. Борислав сам пренася стълбите, четките, сам се качва и се захваща за работа. Много от подрастващото поколение в селото искат да му помагат, но на тази височина – няма как. Главната помощничка става малката Катя, която с радост намества боите и четките около татко си.

Точно в първата вечер, благодарение на друг наш млад съселянин Димитър, във Фейсбук групата «Ловнидол» се появиха и първите снимки – Борката с четка в ръка, покачен на стълбата. Но за да стане паното качествено беше нужна италианска боя на варова основа, която е доста скъпичка. Е, как да оставим този ентусиаст сам. Пуснахме пост в негова подкрепа за събираме финансови средства за закупуване на материали. Борката декларира, че трудът е от него- безплатен и е за благото на селото.

Поставихме въпроса и на заседание на настоятелството на Читалището. Та нали работата, свързана с културата сега е приоритет на съвременните читалища.

И когато хората от селото видяха ентусиазма на Борката, започнаха да се включват в идеята за лятното кино с дарения на парични средства. Минко Буздрев дари на Читалището прожекционен аппарат на стойност 1200 лв.

Отворихме кутията с даренията на Годишното събрание на Читалището- пред очите на повече от 40 човека! В кутията имаше 923 лева. И не само хора от селото, а и от съседни села – Търхово, Янтра, от Конната база до селото. С това хората показаха, че идеята ги интригува, че искат това нещо да се осъществи!

Първите прожекции са вече факт! И посетителите са и многобройни, и разнолики- започвайки от малките деца, тинейджерите, възрастни хора, които живеят наблизо, гости от града, и разбира се – англичаните.

Прожекциите на лятното кино продължиха до края на месец август, когато времето захладня. В банковата сметка на Читалището има още 716 лв от даренията, които през тази година ще използваме за по- нататъшно усършенстване на апаратурата, договори с кино разпространители и пр.

* 1. **Художествено бианале за децата под надслов «Лято е»- 22.08.2020**

Дълго време пандемията от Ковид 19 и извънредните санитарно- епидемиологични мерки оставиха децата по къщите и компютрите, където се провеждаше дистанционното обучение. Но, те младите, които се и чувстваха здрави, бяха направили площада свое място за среща. Карахме им се тогава, препоръчвахме им да се прибират по домовете. А те, милите, сякаш усещайки, че тази беда не е отправена към тях, уж ни обещаваа, а след малко – пак виж ритат топка на площада. Дълго време и ние от НЧ «Зора-1908» не се решавахме да организираме мероприятия за тях. Но полека лека нещата като че ли се успокоиха. Появиха се мероприятия в с. Буря, с. Агатово, с. Сенник. И ние решихме, че вече е време да ги съберем всички заедно и да направим нещо, което и тях ще им е приятно. И така, събота, 22.08.2020 –художествено бианале на площада пред Читалището в село Ловнидол.

Г-жа Красимира Буздрева, с дългогодишния си професионален опит откри тържеството със стихчето на Ран Босилек.

След това децата се представиха едно по едно. Имаше и от селото, и от градовете Севлиево, Габрово, Варна и София. Многоликата команда след като разгада и гатанките, отново четени от децата, се приготви да рисува.

Секретарката на Читалището Стоянка Ганчева раздаде листовете, боите, флумастерите, гумичките и всички се захванаха с ентусиазъм за работа. За най-малките бяхме отпечатали рисунки за оцветяване. И обикалайки масите за да помагаме, напътстваме и насърчаваме децата, на една от масите видях заявка за истински художник. Тя е Елена и е на 13 години от гр. Габрово. Беше дошла с готов картон с рамка, донесла темперните бои, тогава разбрах, че в това, което правим има смисъл.

Докато децата рисуваха, на площадката звучаха детски песнички.

И когато рисунките станаха готови се роди спонтанно идеята да ги разстелим на площада и ги затиснем от вятъра с малки камъчета. Така комисията можеше спокойно да обикаля и да решава кои са най-добрите.

А за комисия по оценяване на творбите бяхме определели хора, професионалисти, художници- Борислав Петров и Ева Фергова.

Наградихме 11 творби на малки художници: Елена- 13 г, Алекс-12 год, Цветиана- 10 г, Илия-10 г., Християн- 12 год., Ани- 4, Сияна- 9, Мирослава- 13 год, Матей- 9 год., Елица- 7 год.- две награди.

* 1. **Ден на баницата в с. Ловнидол**

Условията, в които живеем тази година заставиха по- възрастните хора да останат по домовете си, затвориха пенсионерските клубове с цел тяхната безопасност. Но тези хора имат нужда да се съберат, да поседнат заедно, да пообсъдят международната политика, градинките си, реколтата, че и болежките, които се появяват даже.

През месец август събрахме децата на рисувателно бианале като изнесохме маси от пенсионерския клуб и ги разположихме на площадката пред него. Празникът с децата се получи много хубав, изборът на място удачен. И тогава решихме, а защо по този начин не направим и един празник за възрастните хора. Речено, сторено. На заседание на Настоятелството на НЧ «Зора-1908» обсъдихме този вариант, хем ще съберем хората, хем ще изпълним епидимологичните предписания – да не се събират възрастни хора в закрити помещения. И измислихме темата «Ден на баницата». Всяка домакиня прави в къщи баници, винаги по празниците, а и много често – когато си дойдат децата, да ги зарадват с нещо селско.

И за да бъде тържеството по- интересно поканихме да ни гостува певческата група за изворен фолклор към НЧ «Пробуда-1919» от с. Буря. Гостите дойдоха с цялото ръководство на Читалището и не бяха само гости, а бяха и активни участници в организираното тържество, донесоха даже баница.

И нашите жени се представиха достойно- масата се изпълни с баници- сладки, солени, вити, редени, с локум и зелени. На журито беше трудно да определи кой най- заслужава награда, та взеха и наградиха всички участници:

Солени баници:

Най–добър външен вид- Венка Петрова и Розка Ненкова

Най-българска- Красимира Стоянова

Най-вкусна зелена- Пенка Недкова и Генка Маринова

Най-добра традиционна -Пенка Маринова

Най-вкусна вита-Мария Найденова и Читалище с. Буря

Най-добре изпечена- Милена Иванова

Сладки баници:

Най-добър външен вид- Нели Лалева

Най-вкусна сладка-Цонка Симеонова

Най-сочна баница- Стоянка Ганчева

С песни ни поздравиха: групата за изворен фолклор при НЧ «Зора-1908» с. Ловнидол и групата за изворен фолклор на НЧ «Пробуда-1908» с. Буря. И двете групи изпълняват песни на народния певец Стоян Ненков, роден и израстнал в с. Ловнидол. И някак си бързо се договориха. И когато на сцената излязоха всички певици и запяха «Мома през гора вървеше», празникът стана двоен, площадът се огласи…

Спомнихме си и приказката за Хитър Петър «Отровната баница», стихотворението на Елин Пелин- «Баница гореща», малката Нели ни разказа какви късмети искат децата да има в баницата със стихчето «Баница с късмети», всички бързо отгатнаха гатанката «Дрипава циганка при цар влиза».

* 1. **Участие в VII Национален конкурс за детско творчество „Аз, моето семейство, моят град“**

VII Национален конкурс за детско творчество „Аз, моето семейство, моят град“ бе организиран от НЧ„Зора-1872“, кв. Нова Махала, Гр. Габрово и Община Габрово.

Двете ни представителки в конкурса бяха Елена Караколева и Александра Тотева.

Елена участва с рисунка в раздел „Изобразително изкуство“и зае III място във възрастовата група от V до VIII клас, а

Александра Тотева получи Поощрителна награда в раздел „Литература“.

Участничките ни получиха грамоти и книги за отличното си представяне.

* 1. **Конкурс за Новогодишна сурвакница**

В конкурса можеха да участват всички деца на възраст до 18 години. Всеки участник трябваше да изработи сурвакница с помощта на баба, дядо, мама, тати. Желателно бе украсата по нея да бъде от естествени, природни материали, както и да бъде съобразена с българските национални мотиви и традиции. При оценяването на сурвакниците ще бъдат взети под внимание естетическото изпълнение, оригиналност на идеята, но и спазването на автентичността на празника Сурваки. Представени в Читалището бяха 7 бр. сурвакници, от хубава по- хубава. Наградите получиха: Нели Любомирова Лалева, Теодора Владимирова Василева и Екатерина Бориславова Петрова. С фотографии на всички наши сурвакници участвахме в ОНЛАЙН КОНКУРСА ЗА СУРВАКНИЦА, ОРГАНИЗИРАН ОТ НЧ „РАЗВИТИЕ 1874” - ГР. В. ПРЕСЛАВ.

*Поради обявената пандемия на 07 март 2020 г. не можахме да проведем тържествата, свързани с: Международен ден на жената 8 март, Празникът на селото – 1 юни, Ден на градинаря- 1 август, Ден на тиквата, Ден на хората с увреждания- 3 декември, Коледен**празник, които винаги са били в нашите годишни планове.*

1. **Знания за родния край**:

Разширяването на знанията за родния край през 2020 година бе направено в няколко основни направления:

- Участие на село Ловнидол в Опълчението по време на Руско турската война- опълченецът Минко Марков Гализов.

- Делото и животът на заслужилия учител Георги Николов Гализов.

- История на ОУ «Св.Св. Кирил и Методий», признато за образцово училище в България.

След намиране на портрета, свидетелството за уволнение от руската армия и награждаването с орден за храброст от цар Борис III, а така също и записките за участието в Освободителната война, написани от сина му Недялко Минков Гализов, издадохме книга за неговия живот. Тя претърпя и второ издание след провеждане на тържеството в негова памет, публикации във вестниците и спомените на неговите наследници.

В Държавен архив гр. Габрово намерихме много материали за заслужилия учител носител на Орден «Кирил и Методий» втора степен Георги Николов Гализов, а така също материали за училището, което той е ръководил дълги години и е направил Образцово училище в Република България. Изготвихме и публикувахме статии във вестник «Росица». Издаване на цялостна книга за живота му ще предстои в 2021 година.

1. **Музейна сбирка:** От 1969 година, на втория етаж в Културния дом, е била обособена музейна сбирка, съдържаща исторически и етнографски експонати. Във времето тази сбирка е била забравена. След като през лятото на 2018 година я намерихме потънала в прах и частично повредена от молци и дървояди и бе почистена през 2020 година продължи обогатяването й, и нейното разширяване с експонати, намерени в селото. Даренията от жителите на селото се оформяха с Актове за дарение. ***Това, което е нужно да се направи през 2021 година е Инвентарен опис на вещите в музея.***

През 2020 година в гр. Севлиево бе открита «Селските училища» в музея на Образованието. Там занесохме експонати. Най- ценното, което предоставихме на музея бяха три дървени чина от 50 те години, на които са учили ученици в с. Ловнидол.

1. **Бележити дати**

През годината бяха отбелязани следните събития, свързани с известни личности:

15.01.- 125 г от рождението на Гео Милев

06.01.- 210 г.от рождението на Захари Зограф

19.02.- Годишнина от обесването на Васил Левски

03.03.- Табло за 3 март и 180г. от рождението на Хаджи Димитър и Стефан Караджа

25.03.- 130 г. от рождението на Чудомир

22.04.- 100 г. от рождението на Валери Петров

06.05.- Ден на храбростта

24.05.- Ден на славянската писменност

24.05.- 180 г. от рождението на Екзарх Йосиф

27.06.- 170 г. от рождението на Иван Вазов

29.06.- 120 г. от рождението на Антоан Дьо Сент-Екзюпери

06.09.- 200 г. от рождението на Александър Дондуков

01.10.- Ден на възрастните хора

23.10.- 100 г. от рождението на Джани Родари

09.11.- 140 . от рождението на Йордан Йовков

20.11.- 100 г. от рождението на Михаил Лъкатник.

1. **Участие в проекти:**

7.1. В проект към Вива ком с заглавие «***За да тачим корените си!»*** за изучаване живота и делото на Заслужилия учител, будител, обществен и културен деятел от село Ловнидол, Община Севлиево Георги Николов Гализов (23.04.1909-12.04.1998). Целта на проекта бе да се изучи, документира и популяризира живота и делото на, на Заслужилия учител, будител, обществен и културен деятел от село Ловнидол Георги Николов Гализов. Кандидатствали по този проект бяха 287 Неправителствени организации и Читалища, от тях бяха удобрени 13 проекта, но нашия проект за съжаление не беше сред тях.

7.2. В Националния конкурс на Министерство на културата „Българските библиотеки – съвременни центрове за четене и информираност” 2020 г; През 2020година, за съжаление не бяхме одобрени за Националната програма «Българските библиотеки – съвременни центрове за четене и информираност” 2020 г. Бяхме подготвили списъци с ***96*** заглавия на стойност ***1485,59 лв***.

**8. Обучения:**

Наложените ограничения през 2020 год. разбира се оказаха влияние и върху курсовете и семинарите за обучение на Читалищните дейци.

В условията на пандемията и Online обучението на учениците, НЧ "Зора-1908" протегна ръка на децата от Ловнидол. Тези, които нямат в къщи интернет и тези, които нямат компютри бяха добре дошли в Читалищната библиотека за провеждане на уроците. Приемахме до 3-4 деца за да може да се спазва дистанция. Секретарят на Читалището беше в помощ не само за осигуряване на Интернет връзката, а и при решаването на задачи и ученето на уроците. Всеки ден до 14:30 ч. Библиотеката се огласяше от детски гласчета. И аз мисля, че това е най- голямото ни постижение, защото ние искаме да имаме грамотно поколение след нас!

**9. Партньорства:** Читалището си партнира с община Севлиево, РЕКИЦ – гр. Габрово, Регионална библиотека «Априлов-Палаузов» гр. Габрово, Община Севлиево, Исторически музей гр. Севлиево и другите Читалища в региона.

**10. Публикации:**

Публикации относно дейността на Народно читалище «Зора-1908» през 2020 година.

Таблица 5

| № | Вестник | Брой | Дата | Наименование на статията | Автор |
| --- | --- | --- | --- | --- | --- |
| 1 | Росица | 10 | 24.01.2020 | Поздравиха бабите в Ловнидол |  |
| 2 | Росица | 11 | 27.01.2020 | Един малко по-различен Бабин ден в Ловнидол | Венка Петрова |
| 3 | 100 вести | 20 | 30.01.2020 | Ловнидол-първото електрифицирано село в Габровския регион и второ в България | Венка Петрова |
| 4 | Седмицата | 4 | 31.01.2020 | Електрификацията на Ловнидол | Венка Петрова |
| 5 | Седмицата | 6 | 14.02.2020 | Покана за Трифон Зарезан |  |
| 6 | Росица | 82 | 22.07.2020 | Минко Гализов-Опълченецът от Ловнидол | Венка Петрова |
| 7 | Росица | 91 | 12.08.2020 | На Лятно кино в Ловнидол | Венка Петрова |
| 8 | Росица | 99 | 31.08.2020 | Деца рисуват в Ловнидол | Венка Петрова |
| 9 | Седмицата | 27 | 11.09.2020 | Частичка от историята на ловнидолския Гализовския род | Венка Петрова |
| 10 | Росица | 106 | 18.09.2020  | Баници-сладки, солени, вити, редени, с локум и зелени подредиха в Ловнидол | Венка Петрова |
| 11 | Седмицата | 28 | 18.09.2020 | Ден на баницата в Ловнидол | Венка Петрова |
| 12 | Седмицата | 30 | 02.10.2020 | Казват, че било 21 век | Венка Петрова |
| 13 | Седмицата | 31 | 09.10.2020 | Научил за одържавяването на земите опълченецът Минко Гализов умира от стрес | Венка Петрова |
| 14 | Росица | 132 | 18.11.2020 | Могат ли хората да бъдат символи? Ако да-един от най-значимите символи на с. Ловнидол е Георги Н. Гализов | Венка Петрова |
| 15 | Росица | 141 | 09.12.2020 | Спомените на д-р Никола Русинов за Георги Гализов |  |

Председателят на НЧ «Зора-1908» се грижи за публикуването в общинската и областната преса материали, както за проведени читалищни прояви, така и свързани с историята на селото и неговите жители. Всички статии се съхраняват в отделна папка в библиотеката на Читалището.

Направените през 2020 година публикации се разпределят както следва: 8 публикации във вестник «Росица», 6 публикации във вестник «Седмицата», 1 публикация във вестник «100 Вести». Общо 15 пъти е публикувано в печатните органи на областта.

Трябва да отбележим, че това, което правим и изпращаме като предложения за публикации се приема радушно както и от редакторите, така и от читателите на вестниците.

Читалището има създадена страница във Фейсбук платформармата:

НЧиталище "Зора-1908" с.Ловнидол, общ.Севлиево

|  |  |  |  |  |
| --- | --- | --- | --- | --- |
|  | Публикации в Фейсбук страницата за 2020 година |  |  |  |
| Табл.6 |  |  |  |  |  |  |  |
| № | месец | брой публикации | Родолюбие | Краезнание | Мероприятия | Библиотека | Администр. |
| 1 | януари | 11 |  | 1 | 3 | 4 | 3 |
| 2 | февруари | 11 | 1 | 3 | 2 | 5 |  |
| 3 | март | 7 | 1 | 2 |  | 4 |  |
| 4 | април | 3 | 1 |  |  | 1 | 1 |
| 5 | май | 11 | 2 | 2 | 1 | 6 |  |
| 6 | юни | 11 | 3 |  | 4 | 1 | 3 |
| 7 | юли | 16 | 4 | 5 | 1 | 4 | 2 |
| 8 | август | 23 |  | 3 | 11 | 3 | 6 |
| 9 | септември | 12 |  | 3 | 7 |  | 2 |
| 10 | октомври | 16 | 6 | 4 |  | 1 | 5 |
| 11 | ноември | 10 |  | 6 |  | 3 | 1 |
| 12 | декември | 17 | 2 | 3 | 6 | 5 | 1 |
|  |  | 148 | 20 | 32 | 35 | 37 | 24 |

През 2020 година са направени ***148 публикации*** публикации по теми, свързани с родолюбие, краезнавство, проведени мероприятия, библиотека и пр. В страницата отразяваме всички културни мероприятия, исторически данни, публикуваме анотации за новите книги.

Публикациите във Фейсбук страницата се извършват вече както от Председателя на Читалището, така и от новоназначения секретар Стоянка Ганчева.

За село Ловнидол е създадена отворена група във Фейсбук, където редовно се публикуват материали, както за хубавите неща, направени в селото, така и за злободневните теми на деня:

<https://www.facebook.com/groups/630172757074606/>

Чрез Интернет публикациите нашето ежедневие достига до много членове, разпръснати по целия свят, но свързани с Ловнидол. Така те не загубват представата и развитието на своето село, и макар и далеч, се чувстват свързани с него.

**11. Финансова част:**

1. **Източници на финансиране:** Народно Читалище «Зора-1908» се финансира от държавна субсидия, която през 2020 година е била ***10440,00*** лв и ***450*** лв допълнително от Община Севлиево за дейност, или общо 11540 лв.
2. Условията на пандемия, в които живеехме, предизвикаха затруднения при събирането на членския внос. Към края на 2020 година в касата на Читалището са внесени 80 лв от членски внос, което е абсолютно недостатъчно.

***При разхлабване на мерките относно пандемията е необходимо спешното събиране на останалия членски внос за 2020 година.***

1. **Получени средства**: През 2020 година са получени средства от дарението на населението за лятно кино – ***716,96 лв***, които могат да се използват само по това направление и ***100 лв*** дарение от Кирил Гализов от гр. Велико Търново за закупуване на нови книги.
2. **Изразходвани средства за периода**: Общите разходи за 2020 година възлизат на ***12950,49 лв***.. Основните пера на направените разходи са: работна заплата, отчисленията към бюджета, които възлизат на ***85%*** от общите разходи за 2020 година.
3. **Остатък:** НЧ «Зора-1908» завършва календарната 2020 година с остатък в банковата сметка ***1183,68 лв. и 32,77 лв.*** наличност в касата, или общо ***1216,45 лв.***

Финансовият отчет е изготвен от секретаря на Читалището – Стоянка Кунчева Ганчева- специалист с висше икономическо образование, проверен и подписан от Проверителната комисия в съствав: Гиргина Димова, Цонка Петкова и Цветана Цонева

1. **Материална база:** Съгласно договора с Община Севлиево НЧ «Зора-1908» е безвъзмезден ползвател на 660 кв.м от общата площ на Културния дом, представляващ 1918 кв.м двуетажна постройка.

Много наболял е въпросът с улуците на целия Културен дом, те текат, водата се стича по фасадата и при входа откъм пощата е разрушена мазилката на вътрешната стена. Пред входа на библиотеката се образува огромна ледена площадка, което застрашава директно здравето на хората, посещаващи библиотеката. Относно материалната база НЧ «Зора-1908» ежегодно прави застраховка, която през 2020 година е била върху застрахована ***сума 60 000 лв*** недвижимо имущество и ***3400 лв движимо имущество на стойност 53,48 лв.***

1. **Работа на настоятелството**

През 2020 г. са проведени ***12*** заседания на Настоятелството. На заседанията са присъствали членовете на настоятелството, секретарят, на 4 от заседанията е била поканена Милена Иванова- кметски наместник на селото, на едно заседание са били поканени членовете на проверителната комисия и на едно заседание е бил поканена счетоводителката на Читалището. Общо са взети ***84*** решения, ***82*** от които са изпълнени, или ***98%*** изпълнение. Неизпълнените решения са свързани в голяма степен с обективни причини и остават актуални за изпълнение през 2021 година.

Мониторинг на съвещанията на настоятелството през 2020 година- Табл.7.

| Протокол № | Дата на провеждане | Брой присъстващи | Взети решения | Изпълнени решения | Неизпълнени решения | Изпълнени решения, % | Неизпълнени решения,% | Неизпълнени | Поканени на съвещанията |
| --- | --- | --- | --- | --- | --- | --- | --- | --- | --- |
| 1 | 15.01. | **5** | **4** | **4** | **0** | **100** | **0** | - | Милена Иванова-кметски наместникЦонка Петкова- счетоводител |
| 2 | 30.01. | **5** | **10** | **10** | **0** | **100** | **0** |  |  |
| 3 | 27.03. | **5** | **4** | **4** | **0** | **100** | **0** |  |  |
| 4 | 18.05. | **4** | **11** | **11** | **0** | **100** | **0** |  |  |
| 5 | 18.05. | **4** | **5** | **5** | **0** | **100** | **0** |  |  |
| 6 | 26.05. | **4** | **8** | **7** | **1** | **87.5** | **12.5** |  |  |
| 7 | 15.06. | **4** | **5** | **5** | **0** | **100** | **0** |  | Милена Иванова-кметски намесник,Борислав Петров, Данчи Дойнова |
| 5 | 17.06. | **5** | **7** | **7** | **0** | **100** | **0** |  | Милена Иванова-кметски намесник |
| 9 | 14.07. | **5** | **11** | **11** | **0** | **100** | **0** |  | Милена Иванова-кметски намесник |
| 10 | 31.08. | **4** | **9** | **8** | **1** | **88.9** | **11.1** |  |  |
| 11 | 19.10. | **3** | **7** | **7** | **0** | **100** | **0** |  |  |
| 12 | 02.11. | **5** | **3** | **3** | **0** | **100** | **0** |  |  |
|  | Общо/ средно | **53/ 4.4** | **84/ 7** | **82/6.8** | **2/ 0.16** | **98.03** | **1.97** |  |  |

В заседанията на Настоятелството са разглеждани въпроси, касаещи читалищната дейност, участия в конкурси и разменни гостувания, приемане на планове и отчети за финансови разходи за цялостната дейност на читалището, трудова медицина, застраховка на Читалището и пр.

Протокол №6 от 26.05.2020 г. Не е изпълнено решението за завеждане на книгите, дарени от Румяна Майсторска – гр. Севлиево на руски език.. Това предстои да бъде направено през 2021 година, за да могат нашите нови съселяни от Русия също да имат литература на разположение.

1. В Протокол №10 бе записано . При възможност да се пробва и в салона на читалището възможно ли е да се прожектират филми чрез проектора на екрана в салона. Поради пандемията по този въпрос не беше работено и остава открит за 2021 година.

***От 2019 година остава нерешен въпросът с поправка на счупено стъкло на големия салон. Това решение е предадено в устен вид на кметския наместник на селото, но не се стигна и до сега до неговото решаване.***

Поддържа се необходимата документация за извършване на периодичен инструктаж на щатните читалищни работници по изискванията на трудовата медицина.

1. **Организационна дейност:**

През 2020 са приети ***9*** нови члена на НЧ «Зора-1908» с. Ловнидол , и общият брой членове по сравнение с 2019 се увеличава на ***74***.

На годишното събрание през 2020 година, независимо, че то не бе отчетно-изборно (на всеки 3 години), се наложи да направим промяна в Настоятелството. Бе необходима замяната на Тодорка Михова поради внезапно заболяване. На общото събрание бе избран за член на настоятелсвото Броислав Петров. Това доведе до подаване на форма А17 пред Агенцията по вписванията.

Поради навършени години за пенсиониране и по нейна заявление със секретарката Данчи Дойнова бе прекратен трудовия договор на 31.05.2020 г. От 01.06.2020 г с решение на Настоятелството (ПРОТОКОЛ №5/18.05.2020 г.) на длъжността секретар бе назначена Стоянка Кунчева Ганчева. Смяната на секретаря също изисква подаване на форма А17 пред Агенцията по вписванията.

Статистическите отчети за дейността бяха подадени през счетоводна фирма с електронен подпис.

Договорът по трудова медицина бе преподписан на от 15.09.2020 година със службата по трудова медицина «Економикс» на сума 84 лв с ДДС.

През 2020 година голяма част от финансовите операции, включително изплащане на заплата и отчисления към бюджета бяха реализирани ONLINE.

За застраховка на имуществото в полза на Община Севлиево бе подписан договор с «Булстат» на 10.01.2020 за 1 година на стойност на застрахователна сума 60 000 лв.

Остава отворен въпросът с подаване на документите към НАП, за което сега пътуваме до град Габрово. През 2020 година този въпрос не беше решен по друг начин.

Все повече нараства необходимостта за ползване на външни счетоводни фирми. Все повече документи се приемат само ONLINE чрез квалифициран електронен подпис и счетоводител.

Председател:

Венка Петрова

22.02.2021